Ηττα του Θαπατέρο σε τοπικές και περιφερειακές εκλογές

Συντριπτική ήταν η ήττα του κυβερνητικού κόμματος της Ισπανίας στις τοπικές και περιφερειακές εκλογές που έγιναν το Μάιο μεσούσης της οικονομικής κρίσης, της εκρηκτικής ανεργίας και της πρωτοφανούς κινητοποίησης των «Αγανακτισμένων» του Κινήματος 15Μ για την ανάδειξη 8.116 δημοτικών συμβουλίων και 13 από τις 17 περιφερειακών διοικήσεων.
Το κόμμα του πρωθυπουργού Θαπατέρο (PSOE) συγκέντρωσε το 27,8%, έναντι του 77,6% που κέρδισε το αντιπολιτευόμενο συντηρητικό Λαϊκό Κόμμα (PP), χάνοντας παραδοσιακά κάστρα, όπως η Σεβίλη και η Μπαρτσελόνα. 
Ο Ισπανός πρωθυπουργός αποδέχτηκε την ήττα του, αλλά απέκλεισε το ενδεχόμενο πρόωρων βουλευτικών εκλογών. Στις προηγούμενες τοπικές και περιφερειακές εκλογές του 2007 το Σοσιαλιστικό Κόμμα είχε και πάλι χάσει από το Λαϊκό Κόμμα με μικρή όμως διαφορά, 34,9%, έναντι 35,6%.
Η ήττα των Σοσιαλιστών σ’ αυτές τις εκλογές στην Ισπανία –που βρίσκονται στην εξουσία από το 2004– έφτασε σε λιγότερο από ένα χρόνο πριν από τις βουλευτικές εκλογές (Μάρτιος 2012) και την ώρα που η χώρα έχει βυθιστεί στην οικονομική κρίση.
Επιπλέον, οι εκλογές πραγματοποιήθηκαν με φόντο τις κινητοποιήσεις που εδώ και εβδομάδες έχουν ξεσπάσει στη χώρα από ένα πρωτοφανές για τα ισπανικά και ευρωπαϊκά δεδομένα κίνημα διαμαρτυρίας, στο οποίο συμμετέχουν χιλιάδες νέοι, άνεργοι και κινήματα νεολαίας, που διαμαρτύρονται για την οικονομική και κοινωνική εξαθλίωση και δηλώνουν πως έχουν κουραστεί από την ανεργία, τη «διαφθορά των πολιτικών», «την κρίση». Σημειωτέον ότι η ανεργία βρίσκεται στο 21,3% και μεταξύ των νέων 18 και 25 ετών εκτιμάται πως ξεπερνά το 40%.
Οι κάλπες στήθηκαν σε όλους τους δήμους της χώρας και σε 13 από τις 17 αυτόνομες περιφέρειες, καθώς η Καταλονία, η Χώρα των Βάσκων, η Γαλικία και η Ανδαλουσία ψηφίζουν σε άλλες ημερομηνίες. Περίπου 34,5 εκατομμύρια ψηφοφόροι κλήθηκαν να εκλέξουν 8.116 δημάρχου και 824 περιφερειακούς βουλευτές. Η συμμετοχή κινήθηκε στα ίδια επίπεδα με το 2007.

Οι ισπανικές εκλογές και η κρίση της Ευρωζώνης

Εκτός όμως από την ήττα του κυβερνώντος κόμματος, οι εκλογές αυτές ενδέχεται να εγκυμονούν και μια ωρολογιακή βόμβα για την ευρωπαϊκή κρίση χρέους, σημειώνουν αναλυτές. Την αποκάλυψη, δηλαδή, του κρυφού χρέους των τοπικών κυβερνήσεων, κατά τρόπο που κινδυνεύει να σύρει την Ισπανία στον οδυνηρό δρόμο της διάσωσης.

Επισημαίνουν ότι η αλλαγή πριν από πέντε μήνες της κυβέρνησης στην Καταλονία αποκάλυψε πως το πραγματικό δημόσιο έλλειμμα ήταν υπερδιπλάσιο από αυτό που έδινε η Μαδρίτη.
Συγκεκριμένα, το υπουργείο Οικονομικών της Μαδρίτης ανακοίνωσε τον περασμένο Δεκέμβριο ότι το έλλειμμα προς ΑΕΠ της Καταλονίας ήταν 1,7%. Η απελθούσα τοπική κυβέρνηση είχε ήδη καταγράψει 3,3% και η νέα διαπίστωσε ότι το 2010 έκλεισε με έλλειμμα 3,8%.

Οι αποκλίσεις αυτές οφείλονταν σε γνωστούς σε μας λόγους. Δηλαδή, λιγότερα φορολογικά έσοδα, καθυστερήσεις στις καταγραφές των οφειλών προς τρίτους ή μεταχρονολόγησή τους, ιδιαίτερα στον τομέα της υγείας. 
Σήμερα πολιτικοί και οικονομικοί κύκλοι της χώρας φοβούνται για εξάπλωση του φαινομένου Καταλονίας. 
 Κατ’ αρχήν στη Βαλένθια, όπου, σύμφωνα με εκθέσεις που έχουν δει το φως της δημοσιότητας, είχαν διαπιστωθεί για το 2010 χρέη του Δημοσίου προς τα νοσοκομεία ύψους 1,3 δισ. ευρώ και που οι αξιωματούχοι είχαν αρνηθεί να σχολιάσουν.
Ανάλογα είναι τα προβλήματα και στη Βόρεια Ανδαλουσία, όπου, σύμφωνα με στοιχεία που έδωσε στη δημοσιότητα η τοπική επιχειρηματική κοινότητα, οι καθυστερήσεις πληρωμών του Δημοσίου φτάνουν τους 28 μήνες. 
Στην Τζαέν, μια πόλη 117.000 ανθρώπων, η δημοτική αρχή οφείλει στην εταιρεία διαχείρισης απορριμμάτων συσσωρευμένο χρέος δεκαετίας ύψους 200 εκατομμυρίων ευρώ. Η εταιρεία σταμάτησε πέρυσι να πληρώνει τους εργαζομένους, οδηγώντας σε μια απεργία που συσσώρευσε βουνά από σκουπίδια στους δρόμους της πόλης. Τον Οκτώβριο τα πυροσβεστικά και τα αστυνομικά οχήματα της πόλης έμειναν χωρίς καύσιμα επειδή ο προμηθευτής τους έπαψε να τους προμηθεύει εξαιτίας της καθυστέρησης των πληρωμών των αρχών. Η απερχόμενη ηγεσία του δήμου λέει ότι το σύνολο των οφειλών είναι 127 εκατ. ευρώ, ενώ η συντηρητική αντιπολίτευση υποστηρίζει ότι είναι πολύ παραπάνω. 

Η υπουργός Οικονομικών της Ισπανίας Ελενα Σολγκάντο δήλωσε ότι δεν υπάρχουν κρυφά ελλείμματα στις ισπανικές περιφέρειες και ότι η Ισπανία κατάφερε να ανακόψει την κλιμάκωση των ανησυχιών των αγορών για τα δημόσια οικονομικά της, μειώνοντας το δημόσιο έλλειμμα από 11% του ΑΕΠ το 2009 σε 9,3% το 2010.

Αλλά, όπως επισημαίνουν αναλυτές και Μέσα Ενημέρωσης, το μεγαλύτερο μέρος των περικοπών αφορά σε περικοπές δημοσίων δαπανών. Οι τοπικές και περιφερειακές κυβερνήσεις ελάχιστη πρόοδο έχουν κάνει μέχρι στιγμής. 

